Prekladacia správa 

	Návrh poslanca Národnej rady Slovenskej republiky  Ivana Šimka na vydanie zákona, ktorým sa mení a dopĺňa zákon č. 172/2004 Z. z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok na rokovanie vlády predkladá minister vnútra Slovenskej republiky. 

            Podnetom na predloženie predmetného návrhu je žiadosť predsedu Národnej rady Slovenskej republiky podľa § 70 ods. 2 zákona Národnej rady Slovenskej republiky                 č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. 

Účelom navrhovaného zákona je umožniť bezplatný prevod vlastníctva v správe vybraných ministerstiev na obce a vyššie územné celky. 
Navrhovaný zákon sa má vzťahovať na nehnuteľný majetok vo vlastníctve Slovenskej republiky, ktorého správcom podľa osobitného zákona je Ministerstvo vnútra Slovenskej republiky, Ministerstvo dopravy, pôšt a telekomunikácií Slovenskej republiky a Ministerstvo financií Slovenskej republiky alebo rozpočtové organizácie zriadené týmito ministerstvami na hraniciach tých susedných štátov, ktoré sú dnes súčasťou Európskej únie a o ktorý neprejaví záujem žiadna rozpočtová alebo príspevková organizácia, ktorej bol majetok ponúknutý podľa osobitného predpisu. Navrhuje sa, aby pri rozhodovaní o prevode vlastníctva na obec alebo vyšší územný celok mala rozhodujúce postavenie vláda Slovenskej republiky. Na základe jej rozhodnutia sa prevod vlastníctva uskutoční darovacou zmluvou.

Po posúdení predkladaného návrhu dotknutými orgánmi je potrebné upozorniť na tieto vecné problémy: 

Ministerstvo dopravy, pôšt a telekomunikácií nie je správcom majetku štátu, na ktorý sa poslanecký návrh zákona vzťahuje. Majetok štátu, ktorým sú stavby a pozemky tvoriace so stavbami jeden funkčný celok, ktoré slúžili Železničnému vojsku, sú v správe rozpočtovej organizácie Technická ochrana a obnova železníc, voči ktorej má ministerstvo zriaďovateľskú funkciu. Ministerstvo dopravy, pôšt a telekomunikácií Slovenskej republiky nemá v správe majetok štátu uvedený v § 4a, nemôže teda byť povinným subjektom podľa návrhu zákona, ktorým sa mení a dopĺňa zákon č. 172/2004 Z. z. o prevode vlastníctva nehnuteľného majetku vo vlastníctve SR na obec alebo vyšší územný celok. 
Ministerstvo financií Slovenskej republiky tiež nie je správcom majetku štátu, ktorého sa predmetný návrh zákona týka. Majetok štátu, ktorým sú stavby a pozemky, ktoré sú na hraniciach tých susedných štátov, ktoré sú dnes súčasťou Európskej únie, je v správe Colného riaditeľstva Slovenskej republiky, ktoré je samostatnou rozpočtovou organizáciou zriadenou zákonom, nie rozhodnutím Ministerstva financií Slovenskej republiky. Na tento majetok by teda ustanovenia zákona č. 172/2004 Z. z. nemohli byť aplikované. V prípade, ak sa má tento návrh zákona vzťahovať aj na rozpočtovú organizáciu zriadenú zákonom, v § 1a je potrebné uviesť, že ide o rozpočtové organizácie voči ktorým majú ministerstvá  zriaďovateľskú pôsobnosť a nie o rozpočtové organizácie zriadené ministerstvami.

Záver:

Ministerstvo vnútra Slovenskej republiky ako aj rozpočtové organizácie zriadené Ministerstvom vnútra Slovenskej republiky majú v správe prebytočný nehnuteľný majetok, ktorý slúžil na ochranu štátnych hraníc na štátnej hranici so štátmi, ktoré sú dnes súčasťou Európskej únie. Pretože odplatný prevod vlastníctva v rámci osobitných ponukových konaní podľa zákona č. 278/1993 Z. z. o správe majetku štátu v znení neskorších predpisov bol neúspešný, Ministerstvo vnútra Slovenskej republiky na rokovaní vlády Slovenskej republiky odporúča súhlasiť s návrhom poslanca Národnej rady Slovenskej republiky  Ivana Šimka na vydanie zákona, ktorým sa mení a dopĺňa zákon č. 172/2004 Z. z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok a to aj napriek výhradám Ministerstva financií Slovenskej republiky a Ministerstva dopravy, pôšt a telekomunikácií Slovenskej republiky. Schválením navrhovaného zákona sa totiž na základe rozhodnutia vlády vytvorí priestor na prevod prebytočného majetku štátu, ktorý nie je možné previesť podľa všeobecného predpisu o správe majetku štátu, na údržbu ktorého vynakladajú jeho správcovia značné prostriedky.